Արշակ Գառնի

Արշակ Գառնի (Գառնիկեան, ), ֆրանսահայ գեղանկարիչ։

 Կեանք եւ գործունէութիւն 
Ծնած է Պէյրութ։ 12 տարեկանին գծագրութեան արուեստի հանդէպ իւրայատուկ սէր ու կարողութիւն ցուցաբերած է։ 17 տարեկանը բոլորած ուսումը դադրեցնելով՝ ընտանիքին ապրուստի պահանջները գոհացնելու նպատակով, նետուած է ծանուցումներու գծագրութեան ասպարէզին մէջ։ 

Յիսունական թուականներուն Պէյրութի բեմական յարդարանքներու բաժինը յաճախ յանձնուած է Արշակին, ինչպէս՝ Լեւոն Շանթի «Հին Աստուածներ»ու ներկայացումը (Ժորժ Սարգիսեանի «Գասպար Իփէկեան» թատերախումբ)։ Նոյն ժամանակաշրջանին իրագործած է շարք մը նկարչական գործեր, իւղանկարներ։

Արուեստի շրջանակի պակասը զգալով 1960-ին անցած է Ֆրանսա ու հաստատուած՝ Փարիզ։ Աշխոյժ մթնոլորտի մէջ գտնուելով հակած է այժմէական արուեստի հոսանքներէն՝ վերացական շարժումին։ Այդ եղած է իր նկարչական արուեստի արտայայտչական ուղին, ուր իր ինքնութիւնը կազմաւորուած ու ամրապնդուած է նկարչական արուեստին եւ ազգային գործունէութիւններուն իրականցման մէջ։

1964-ին ամուսնացած է եւ ընտանիք կազմելով ունենցած է մանչ զաւակ մը։

Իր արուեստին զուգահեռ բարեսէր քանի մը բարեկամներու հետ Փարիզի մէջ հայկական անկախ կեդրոնի մը հիմնադրութեան գաղափարաբանը հանդիսացած է։ Դարձած է ծրագիրին՝ նոր մշակութային կեդրոնի մը հիմնադրութեան ճարտարապետը։

Խումբ մը ընկերներով, 1967-ին, հիմնած է «Եան՚ց»ը (Yan’s club)։ Այնուհետեւ լծուած է բազմաթիւ ծրագիրներու իրագործման աշխատանքին՝ հողը պատրաստելով հայկական հասկացողութեամբ ազգագրական եւ մշակութային հիմնարկի մը ստեղծումին։

Երկու տասնեակ տարիներու գործունէութենէ ետք հեռացած է «Եան՚ց» հիմնարկի վարչութենէն ու նուիրուած է միա՛յն նկարչութեան։ Ցուցահանդէսներ կազմակերպած է Եւրոպա, Միացեալ Նահանգներ եւ Հայաստան։ 

Մտաւորական-արուեստագէտը եղած է փարիզահայ մշակութային եւ գեղարւեստական կեանքի գործօն անդամներէն: Մասնակցած է հաւաքական ցուցահանդէսներու: 

Եղած է Վահէ Օշականի գիրքերը նկարազարդողն ու ձեւաւորողը:

 Ծանօթագրութիւններ 

Ստորոգութիւն:Հայ գեղանկարիչներ
Ստորոգութիւն:Գեղանկարիչներ այբբենական կարգով